open-index/open-wikipedia-markdown huggingface dataset:
Сентиментализм

**Сентиментализм**, од  *sentiment  чувство*, умѣлецкый пруд в европской и америцкой литературе и умѣню в другой половцѣ XVIII. – зачатку XIX. стороча. Одмѣтуючи рационализм добы Просвѣтенства, сентиментализм чинив доминантов «людской природы» не розум, але чувство, и путь ку идеалной и взорной особности гледав через выслободжѣня и вышлайфованя «природных» чувств, одты векшый демократизм сентиментализма и усилованя указати богатый духовный свѣт простого чоловѣка. 

## Характерны авторы
Представителе: Велика Британия — С. Ричардсон (Памела, або одмѣнена цнота, 1740), Франция —  Ж. Ж. Руссо (Юлия, або Нова Елоиза, 1761) и писатели *Бурѣ и натиску* (найрадикалнѣйшый выяв демократичных тенденций сентиментализма) Германия — Й. В. Гете (Трапоты молодого Вертера, 1774), в России — А. Радищев (Путованя из Петербурга до Москвы, 1790), Н. Карамзин (Небога Лиза, 1792).

Зачав пруд сентиментализму роман *Сентименталне путованя Франциов ай Италов* (1768) англицкого писателя Лоренса Стерна (1713—1768. Во XVIII. сторочу «сентименталне путованя» означало, же путник мав доста часу на роздумы и выяв своих чувств. Роман Стерна описуе вандрованя и росповѣдѣ головной поставы, Йорика, повны широкой гамы доймох, выволаных перипетиями путованя. Розповѣдь Йорика, на роздѣл од попередной литературной традиции — класицистичной ушорености и рационалной рецепции реалиты — приносить химерну мѣшанку интересных историй, фигльох, быстроумности, наплыва чувств и доймох, обдиву и погорчѣня, и живых рефлексий з увидженого.

## Сентиментализм на Западѣ и Востоку
Наперек тому, же *сентиментализм* выник на Западѣ, там литературна критика не звыкла го означовати як окремый пруд, лем говорить о сентименталном романѣ, драмѣ, поезии, циже о сентименталности як категории, котра може быти властива умѣлецкым творам розличных епох и жанрох. В Россию сентиментализм прийшов через великый вплыв западных сентименталных романох и традично ся означав за окремый пруд.

В украинской литературѣ жерелом сентиментализма была не европска литература, а передо вшиткым украинскый фолклор з елегичныма и сиротскыма мотивами. Инерция сентиментализму зато ся ту потягла аж до XX. стороча и стала ся нещастным компонентом так званой неповноцѣнной «малороссийщины», против котрой выступили Иван Франко, Леся Украинка и представителе украинской литературы новой добы.

## Жерела и одказы
* **Білоус П.**: Сентименталізм. //Білоус П. В.:  Вступ до літературознавства: навч. посіб. — Київ: ВЦ «Академія», 2011. — 336 с. —  — сс.&nbsp;261–262. 
* **Гром'як Р. Т., Ковалів Ю. І., Теремко В. І.** (ред.): Літературознавчий словник-довідник. — Київ: ВЦ «Академія», 2007. — 752 с —  — сс.&nbsp;618–619. 
* **Николюкин А. Н.** (ред.): Литературная энциклопедия терминов и понятий — Институт научной информации по общественным наукам — Москва: НПК «Интелвак», 2001   Сс.&nbsp;960–964. 

## Референции

Катеґорія:Умелецькы напрямы
Катеґорія:Литературны термины
Музей Никифора

**Музей Никифора**,  *Muzeum Nikifora w Krynicy-Zdroju* — музей, засвяченый памяти и творбѣ наивного маляря Епифана Дровняка (1895–1968) з Крыницѣ, найлѣпше познатого под малярскыма псевдонимами *Никифор* и *Никифор Крыницкый*.

## Статус
Музей Никифора е филиалков *Окружного музея в [[Новый Сонч|Новом Сончу]]*. Окрем сталой експозиции робот Никифора, предметох, котры были його властностьов, фотографий ай иншого звязаного з особов маляря, в музею ся експонують иншы дочасны выставкы вытварного умѣня, людового умѣня, а тыж одбывають ся концерты, авторскы стрѣчѣ з умѣлцями, музеалны лекции и т. п.

## История
Музей отвореный в року 1995 в будинку бывшого туристичного пензионата *Romanówka*, розобраного и одрештаврованого по року 1990. Отворѣня музея Никифора было вызнане за найвекшу музеалну подѣю року 1995. Через ограничены просторы в филиалцѣ ся находить лем мала часть робот Никифора, векша часть доступна в Новом Сончу (понад 1000 експонаты).

## Жерела и одказы
*  
*  
* 

## Референции


Nikifor Museum in Krynica-Zdrój (5).jpg|
Nikifor Museum in Krynica-Zdrój (6).jpg|
Nikifor Museum in Krynica-Zdrój (7).jpg|
Nikifor Museum in Krynica-Zdrój (8).jpg|
Nikifor Museum in Krynica-Zdrój (9).jpg|
Nikifor Museum in Krynica-Zdrój (10).jpg|

Никифор
Подданство

**Подданство** — форма феудалной зависимости селян-кметьох: привязаня их ку земли и подряджѣня административной и судовой владѣ землепана.

## Повинности кметьох
Велика векшина кметьох жила лем з того, што добыли, обробляючи таблу землѣ, котра была властностьов землепана. Тото быв засадна одличность кметьох од рабох, котры самы были властностьов пана и были купованы и продаваны без жадного одношѣня ку земли. Кметь мав ся сам старати о свою выживу, облечѣня, обув, а тото собѣ добывав своев властнов продукциов, котру продавав або выхосновав про себе. Значну часть зоз той продукции мав оддати землепанови, а землепан тыж мав право принутити го обробляти панску землю, не придѣлену кметям (майор). Кметь повинен быв тыж молоти свое зерно на млинах свого землепана, а нигде инде. 

## Одумераня подданства
В Западной Европѣ, де в середновѣку в подданствѣ были англицкы *вилланы*, каталонскы *ременсы*, французскы и талианскы *сервы*, елементы подданства пропали в XVI. – XVIII. сторочах. В Середньой и Восточной Европѣ в тых истых сторочах вывинули ся бруталны формы подданства. Тут подданство было скасоване в ходѣ буржоазных реформ од конця XVIII. стороча и током XIX. стороча. В России было скасоване реформов з року 1861.

## Жерела и одказы
* ***Большой энциклопедический словарь.*** Главный редактор А. М. Прохоров — Москва: Советская энциклопедия, 1993. — 1630 с.   
* 

## Референции

Катеґорія:Середновік
Катеґорія:Сполоченскы системы
Мечет

**Ме́чет** ( *поклон до землѣ*)&nbsp;— могамеданскый храм, сакралный объект ислама.

## Джами
Мечеты суть двох типох: **джами** *всезбераючый*,     *masdžid džami مسجد جامع‎*, циже главный мечет, котрый в каждой комунитѣ годен быти лем еден, де вшиткы ся зберають на пятничну молитву, и обычайный мечет, котрых в комунитѣ годно быти вецей. Джами и звонку параднѣйшы од обычайных мечетох, аналогиов джами в христианствѣ може быти катедралный храм.

## Архитектура
Шпецифична подоба мечета ся сформовала ку концьови VIII. стороча и обсягуе такы архитектурны елементы:
* минарет — турня, зоз котрой муезин проволуе призыв ку молитвѣ, званый азан, пять раз на день; 
* миграб — склепѣтна ниша в стѣнѣ, обернута в сторону Меккы (кибла); напротив миграба занимать позицию имам, котрый провадить службу;
* минбар — казателниця про хатиба (проповѣдника); умѣщена на праву рук од миграба;
* мѣсто ритуалного змываня з текучов водов, котре годно быти ай окреме од мечета.

Внутро мечета не мать жадны парады (окрем цитатох из Корана), статуи и образы, застелено покровцями. Входячый мусить окончити ритуалне змываня и перед входом ся ззути.

## Функции
Мечет обычайно служить и яко школа, библиотека, мѣсто сполоченскых сходин и т. п. На роздѣл од церкви, в мечети ся не окончують ритуалы и службы, споены з женитвов и роджѣньом, ани такы обряды як сповѣдь, покаяня, мированя.

## Жерела и одказы
* **Révai nagy lexikona**. 13. köt. Révai Testvérek Irodalmi Intézet Részvénytársaság, Budapest. 1915. С.&nbsp;523
* **Ацамба Ф. М., Кириллина С. А.**: Мечеть //Энциклопедия религий / Под ред. А.П. Забияко, А.Н. Красникова, Е.С. Элбакян. — М.: Академический Проект, Гаудеамус, 2008. — 1520 с. ( Академический Проект)  ( Гаудеамус)  Сс.&nbsp;806–807.
* 

## Референции
Джами (поет)

**Джами**, властным меном *Абд-ер-рахман Нур-ед-дин Ибн Ахмед*, *7. новембер 1414, Джам, Хорасан – †9. новембер 1492, Герат,  Хорасан (дн. Афганистан) — вызнамный персийскый поет, писатель, филозоф. 

## Биография
Быв дервиш и сын дервиша. Еще за свого живота быв повсемѣстно вызнаный найвекшым поетом свого часу в могамеданском свѣтѣ. Слава Джами была так гучна, же персийскый султан Абу-Саид позвав го ку свому двору до Герату, а там Джами зостав и при далшом султанѣ. 

Литературне имя собѣ взяв од мѣста роджѣня. Быв необычайно многосторонный, писав прозов и вершом, або их комбинациов, з обсягом филологичным, мистичным и теологичным. Яко поет ся освѣдчив майстерныма романтичныма и лиричныма вершами, панегириками, сатирами ай мистиков.

Джами, сам низкого походжѣня, любив ся стыкати з простым людом; зо свого боку, народ обожав поета. В день його смерти цѣлый город понорив ся в жалобу. На росказ султана, поету-дервишу учинили препышный похорон.

## Творба
В истории персийской литературы Джами завершив собов цѣлу так звану «класичну епоху». Новых мотивох у нього нѣт. По концю монголской добы и походох Тимура настав период стагнации в цѣлом исламском свѣтѣ. В спокойной културной атмосферѣ Герата, было природне збилансовати богату литературну минулость. Шлайфованя формы, доходяче до края цифрованости, гладкость стиха, твердость ритма и богатство римы, комбинация реализма зоз символизмом — тото суть основны черты Джамиового штила.

Найвекшу поетичну славу принесла му поема зоз семи части *Гефт овренг (Сѣмка тронох)*, за числом звѣзд Великого Воза. Една часть, *Лейла и Меджнун* подобна своим обсягом на Ромеа и Юлию.

В 75-рочном вѣку написав свое славне дѣло *Бегаристан ([[Ярна загорода]])* писане прозов з доданьом вершох, характеру морализаторского, обсягуюче анекдоты, сентенции, филозофованя, биографии, окреме в передпослѣдной части пише о персийскых поетах. Тото дѣло написав на поуку свому сынови.

## Жерела и одказы
* **Ottův slovník naučný**. Illustrovaná encyklopaedie obecných vědomostí. Díl 8. Vyd. J. Otto. V Praze, 1894.  Cc.&nbsp;327–328/
* **Агатангел Крымский**: Джами // Энциклопедический словарь Брокгауза и Ефрона, т. Xa (1893): Десмургия — Домициан  сс.&nbsp;521–522 
* **Стариков А.**: Джами // Литературная энциклопедия: В 11 т. — [М.], 1929—1939. Том 3. Изд-во Ком. Акад., 1930.  сс.&nbsp;235–236.

## Референции

 
Катеґорія:Иранскы и персийскы поеты
Катеґорія:Персоналии 15. стороча
Джами

Арабске слово **джами** мать вызнам *збераня*. Може оно означовати:
* латинску транскрипцию *džami* арабского **جامع**, што годно быти, напримѣр, мѣсто стрѣч, а тыж головный мечет; по арабскы *masdžid džami* (**مسجد جامع‎**) 
* Джами —вызнамный персийскый поет XV. стороча
Персийскый залив

**Персийскый залив** — морскый залив Индийского океана, котрый оддѣлюе Иран од Арабского полуострова.

## Назва
Залив названый подля историчной области *Персида* од етнонима *Персы*, котра лежала на восточном березѣ од VI. стороча до н. е.. В середновѣку ку захранѣню историчной назвы приспѣла овельо векша заселеность восточного берега сопротив западному, арабскому. В сучасности Иран хоснуе и обстоюе историчну назву  خلیج فارس *Халидж-е-Фарс* *(Персийскый залив)*, але арабскы штаты поуживають властну назву  الخليج العربي *Ел-Халидж-ел-Араби* *(Арабскый залив)*.

## География
Простертый од юговостока на сѣверозапад. На востоку, через Ормузску узину и Оманскый залив споеный з Арабскым морьом. Плоха 240 тыс. км2, довжка 926 км, ширина 180–320 км.  Глубины под 50 м, найвекша, при входѣ до залива —115 м. При берегах много малых островкох, в южной части — кораловы рифы. Найвекшы островы — Бахрейн и Кешм (на граници з Ормузсков узинов. Теплота воды
в августѣ 30–35°С, в фебруарѣ 15-21°С. Соленость до 42‰.

## Стратегичный регион свѣта

На днѣ залива и прилеглых териториях суть обширны найдища ропы и земного газа. Регион до року 1972 держала под военсков контролов Велика Британия. По одходѣ британскых войск их мѣсто заняв сталый военскый контингент США подля росказу президента Никсона, а  президент Картер 23. януара 1980 выголосив залив америцков зонов вплыву и варовав, же «каждый, кто ся покусить зыскати вплыв над заливом, буде одраженый вшиткыма можныма средствами, аж и военсков силов»; утриманя америцкого войска в заливѣ коштуе рочно $60&nbsp;млрд.  Военны операции в заливѣ в роках 1991 и 2003 причинили великы екологичны шкоды..

## Жерела и одказы
* **ПЕРСИДСКИЙ ЗАЛИВ** // Большая российская энциклопедия. Том 25. Москва, 2014, стр. 744 Оправлене: 2017. Одчитане: 2020-06-05https://old.bigenc.ru/geography/text/2332792
* **Поспелов Е. М.**: Географические названия мира. Топонимический словарь. — М.: Русские словари, Астрель, АСТ, 2002  (Русские словари)  (Астрель)  (АСТ) 
* **Трёшников А.Ф.** Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с. 

## Референции

Катеґорія:Персийскый залив
Картерова доктрина

**Картерова доктрина** — нова концепция заграничной политикы США в зонѣ Персийского залива, котру президент Джимми Картер выголосив перед Конгресом 23. януара 1980 во свойом рочном рефератѣ *О ситуации державы*.  

## Жерела и одказы
* Jimmy Carter's Third State of the Union Address
## Референции

Катеґорія:Межинародна политика
Катеґорія:Персийскый залив
Дервиш

**Дервиш**,  *درویش‎ derviš*  *жебрак, худобняк* — член суфийского братства, могамеданской мистичной набоженской судружности (tariqah).

## Братства
Первы суфийскы братства появили ся в XII. сторочу, в них обовязовало вызнаня лидера (шейха), додержаня предписаной дисциплины, кандидат на дервиша мусѣв служити свому шейхови и досягти з ним гармоничных односин, взаимного розумѣня або емпатии, котры уможнюють або облегчують комуникацию. Од кандидата тыж было предпокладане, же научить ся и продовжить духовну линию свого братства (silsilah).

Дервишы были двоякы. Вандровны, котры прияли *тарикат* (членство в суфийском братствѣ), але зостали в мирянствѣ, могли ся женити, мати дѣти. Иншы, котры ся на то завязали, жиють в суфийской комунитѣ под веджѣньом свого наставника (шейха). Шейх тыж мог дати членови комуниты дозвол (иджаза) на слободну духовну практику поза комунитов.

## Ритуалы

Главныма ритуалныма практиками суть *[[зикр]]* (молитва и несчислиме повтаряня набоженскых формул) и *[[сама]]* (ритуална рецитация з музиков, обертаньом и танцьом). Обое суть намѣрены на то, жебы досягнути гипнотичного стану и прийти в екстатичный транс. Часто на то собѣ помагають алкоголом и наркотиками. 

На зачатку ритуал *[[сама]]* быв остро критизованый теологами. Поступно ку участи в *самѣ* зачали приимати и мирян, а од конця  XVII. стороча в дакотрых братствах (маулавия, шазилия) ритуал ся перетворив на шоу, до котрого были допущаны ай европане.

## Жерела и одказы
* **Аверьянов Ю. А.,  Башарин П. В.**: Дервиш //Энциклопедия религий / Под ред. А.П. Забияко, А.Н. Красникова, Е.С. Элбакян. — М.: Академический Проект, Гаудеамус, 2008. — 1520 с. ( Академический Проект)  ( Гаудеамус) 
*  **Башарин П. В.**: Сама //Энциклопедия религий / Под ред. А.П. Забияко, А.Н. Красникова, Е.С. Элбакян. — М.: Академический Проект, Гаудеамус, 2008. — 1520 с. ( Академический Проект)  ( Гаудеамус) 
* 

## Референции
Зикр

**Зикр**,  ذکر‎ — в исламѣ — упоминаня имени Бога наголос з намѣром прославлѣня, ритуална молитва, практикована могамеданскыма мистиками (суфиями) про то, жебы прославили Бога и досягли духовной совершености.   

## Практика зикра
В практицѣ суфийских братств окрему вагу мать способ окончѣня зикра, браный як важный ритуал. Великый вызнам доставать поза, особенны ритмичны рухы, техника дыханя. Способы окончѣня зикра в розличных братствах ся одличують. Важна, примѣром, сила голоса. Едны братства практикують голосный зикр, иншы —тихый. Тыж суть индивидуальна и колективна традиции зикра. Роздѣлы меджи традициями братств были предметом спорох и противостаня.

Зикр включать велике число повторѣнь набоженскых формул, котры в основѣ взяты з Корана, напримѣр: ла илага илла Аллаг, “нѣт иншого Бога окрем Аллага”; Аллагу акбар, “Аллаг найвекшый”; ал гамду ли Аллаг, “хвала Аллагу”; астакфиру Аллаг, “одпусть ми, Аллагу”.

## Помочны средства
Понеже цѣль зикра — набоженскый транс, дакотры братства стимуловали його настаня спожитьом кавы, алкоголу и наркотикох. Иншы выступали против того. Обы ся не поплести при рахунку числа повторѣнь набоженскых формул, од IX. стороча широко ся  поуживають пацеркы (тасбих).

## См тыж
* Дервиш
* Сама

## Жерела и одказы
*  **Башарин П. В.**: Зикр //Энциклопедия религий / Под ред. А.П. Забияко, А.Н. Красникова, Е.С. Элбакян. — М.: Академический Проект, Гаудеамус, 2008. — 1520 с. ( Академический Проект)  ( Гаудеамус) 
* 

## Референции
Сама

**Сама** (араб. слуханя) — в суфизмѣ колективный набоженскый ритуал, допроваджаный выспѣваньом вершох мистичного обсягу, танцьом з обертанями ай музиков. Цѣль ритуала — привести участникох в набоженскый транс.

## История
На зачатку ритуал *сама* быв остро критизованый теологами. Поступно ку участи в *самѣ* зачали приимати и мирян, а од конця  XVII. стороча в дакотрых братствах (маулавия, шазилия) ритуал ся перетворив на шоу, до котрого были допущаны ай европане. Ритуал захоронив ся найлѣпше в суфийском братствѣ *маулавия*, котре походить з Турции, де было основане в року 1273, але в самой Турции было в року 1925 в процесѣ секуларизации владов заказане.

## Днешность
В сучасности  братство  *маулавия* захранило ся в заграничу, напримѣр в Алеппо, Сирия. В року 2008 ритуал *сама* быв записаный на листу Нематериалной културной дѣдовизны UNESCO. Од 1990-х рокох ай в Турции послаблены рештрикции. Окремы приватны групы пробують обновити первотный интимный и духовный обсяг ритуала. Але за тоты рокы, што братства были в илегалности, ритуал *сама* в телевизных высыланях фокусовав ся переважно на музику и танець, а так ся з нього вытратив набоженскый обсяг. Наслѣдком того во векшинѣ припадох ся *сама* стала туристичнов атракциов, без духовного обсягу, а з комерчных доводох быв ритуал упрощеный и покуртаный.

## Жерела и одказы
*  **Башарин П. В.**: Сама //Энциклопедия религий / Под ред. А.П. Забияко, А.Н. Красникова, Е.С. Элбакян. — М.: Академический Проект, Гаудеамус, 2008. — 1520 с. ( Академический Проект)  ( Гаудеамус) 
* 

## Референции
Наркотик

**Наркотик**, од  *νάρκη затернутость, омертвѣня* — застарѣле обще означѣня психоактивных субстанций, котры блокують або тлумлять нервову систему и так выволують нечувствительность (анестетикы, аналгетикы), сон (гипнотикы) або успокоѣня (седативы). В сучасности назва наркотик переважно ся поуживать на означѣня психоактивных субстанций, хоснованых в немедичных цѣлях, котры огрожують здоровля и суть включены до *Спису наркотичных и психотропных субстанций*, контролованы и ограничованы в хоснованю.

В малых давках дакотры наркотикы мають стимулуючу дѣю (алкогол, етер).

Наркотикы суть познаты уже понад 7000 рокы. В сучасности выроба, ширѣня и хоснованя наркотикох е под строгов контролов. Дозволены суть про медицинске и научне хоснованя. 

## Жерела и одказы
* Henry George Liddell, D.D. and Robert Scott, D.D. **A Greek-English Lexicon**. Eighth edition. American Book Company. New York, Chicago, Cincinnati. 1901. 
* **Ottův slovník naučný**. Illustrovaná encyklopaedie obecných vědomostí. Díl 17. Vyd. J. Otto. V Praze, 1901. Одчитане: 2020-06-08 
* **Révai nagy lexikona**. 3. köt. Révai Testvérek Irodalmi Intézet Részvénytársaság, Budapest. 1911. 
* **Мотюк К. Д.**: Наркотичні засоби //Митна енциклопедія. Том 2. — Хмельницький: ПП Мельник А. А., 2013 
* **Шварц Г. Я., Харабет К. В.** НАРКОТИКИ // Большая российская энциклопедия. Том 22. Москва, 2013, стр. 54-56 Одчитане: 2020-06-08https://old.bigenc.ru/law/text/2249290

## Референции

Катеґорія:Психоактивны субстанции
Минарет

**Минарет**,   منارة‎‎, *manara [[маяк]]* — в ис­лам­ской ар­хи­тек­ту­рѣ тур­ня, з ко­т­рой муезин призы­вать вѣ­рных ку мо­лит­вѣ.

## Архитектура

Во внутри минарета суть гарадичѣ, в найвысшой його части находить ся галерия, з котрой муезин призы­вать вѣ­рных. В святочны днѣ минарет звык быти освѣтльованый.

При мечету може быти до шѣсть минаретох. Форма минаретох указуе велике число вариантох: од масивных квадратовой основы або конусовидны зоз спиралныма гарадичами (Самарра, Ирак, 848–852) до взлѣтаючых в небо, тоненькых як церуза турецкых (тип 3):
# Ирак
# Марокко
# Турция
# Индия
# Египет
# Азия

## История

Од зачатку VIII. стороча, в часѣ рос­ши­рѣ­ня гра­ниць ислам­ско­го свѣта, до­ми­­нуючый в ланд­шаф­тѣ города минарет выступать сим­во­лом могамеданского при­сут­ст­ва. 

Найстаршый минарет, котрый ся захранив доднесь, находить ся в Тунисѣ, мать масивну квадратову форму, выставленый в роках 724–727. 

## Жерела и одказы
* **Ottův slovník naučný**. Sedmnáctý díl. Praha : J. Otto, 1901. С&nbsp;374 Одчитане: 2020-06-09 
* **Стародуб Т. Х.** МИНАРЕТ // Большая российская энциклопедия. Том 20. Москва, 2012, сс.&nbsp;341–342 Оправене: 2017. Одчитане: 2020-06-09https://old.bigenc.ru/fine_art/text/2214724
*  

## Референции
Муезин

**Муезин**,  *مؤذن‎, muazzin* — служитель мечета, котрый пять раз денно окончуе азан — ритуалный призыв вѣрникох зоз минарета  ку молитвѣ.

## Функции
В зачатку муезин навщѣвляв вшиткых вѣрникох и так зберав их на молитву, пак позднѣйше, коли ся появили минареты, зачав их скликовати одты. В малых мечетах функции муезина ай имама часто окончуе тот истый чоловѣк. Кедь група
вѣрных окончуе сполочне молѣня мимо мечету, функции муезина (як ай имама), може выконовати дакотрый из них. Во великых мечетах функции муезина несе, за правило, шпециалный служитель, а до його повинности часто окрем выголошѣня азана належить тыж рецитация Корана, муезин годен тыж выконовати функции имама при його абсенции. В Российской империи муедзины, як ай имамы, ся утверджовали окремым указом по одбытю испыта муфтиатѣ, а их пост належав до категории *могамеданске духовенство*.

## Пожады на кандидата
Муезин мусѣв мати силный, але приемный голос, жебы го чули вшиткы обывателѣ. Мелодичному выголошѣню азана учили тых дѣтей, у котрых ся указала наданость ку спѣву. Даколи уряд муезина ставав ся дѣдичный. Кедь в родинѣ быв слѣпый хлопчик, про нього уряд муезина давав можность заробити на житя, бо муезин быв плаченым служительом мечета. Слѣпый муезин мав тоту перевагу, же не годен быв видѣти, што ся дѣе во дворах обывательох, окреме, же не мог видѣти жоны. 

## Жерела и одказы
* **Алексеев И. Л.**: Муэдзин //Энциклопедия религий / Под ред. А.П. Забияко, А.Н. Красникова, Е.С. Элбакян. — М.: Академический Проект, Гаудеамус, 2008. — 1520 с. ( Академический Проект)  ( Гаудеамус)  С.&nbsp;845.
* 

## Референции

Катеґорія:Професії
Катеґорія:Исламска терминология
Азан

**Аза́н**,  أَذَان *звѣстка, оголошка* — в исламѣ: ритуалный призыв, звѣстуючый могамеданам, же пришов час едной з пятьох повинных каждоденных исламскых молитв (салат) або пятничной великой молитвы (салат ал-джума).

Азан ся выспѣвуе шпециално выученым на то служительом мечета, муезином, але го може тыж окончити имам або и  каждый зоз вѣрникох мужеского пола. Азан обычайно звучить зоз минарета — шпециалной турнѣ, приставленой на то  ку мечету, але годен быти выголошеный и зо всякого иншого мѣста, одкы буде го чути. В сучасности при окончѣню азана часто ся послужують аудиотехников.

Обсягом азана суть штандардны формулы: «Аллагу акбар» («Бог превеликый»), «Ашхаду ан ла илага илла-ллаг» («Свѣдчу, же нѣт жадного божества, окрем Аллага), «Ашхаду анна Мугаммадан расулу-ллах» («Свѣдчу, же Могамед — посланик Божый»), «Гаййа ала-с-салат» («Шатуйте на молитву»), «Гаййа ала-л-фалаг» («Шатуйте ку спасѣню»), «Аллагу акбар» («Бог превеликый»), «Ла илага илла-ллаг» («Нѣт жадного божества, окрем Аллага). Меджи шиитами и суннитами суть невеликы роздѣлы в числѣ повторѣнь тых формул, а тыж шииты мають навыше додаточну формулу меджи пятов и шестов формулами: «Гаййа ала гайри-л-амал» («Шатуйте ку найлѣпшому из дѣл»).

При найскоршой ранѣшной молитвѣ (салат ал-фаджр) в азанѣ звучить додаточна формула «Ас-салату гайру мин ан-наум» («Молитва лѣпше од сна»), котра ся вкладе меджи пяту и шесту формулы.

## Жерела и одказы
* **Алексеев И. Л.**: Азан //Энциклопедия религий / Под ред. А.П. Забияко, А.Н. Красникова, Е.С. Элбакян. — М.: Академический Проект, Гаудеамус, 2008. — 1520 с. ( Академический Проект)  ( Гаудеамус)  Сс.&nbsp;38–39.
* 

## Референции

Катеґорія:Исламска терминология
Мированя

**Мированя**, од  *мѵ́ро миро* од  *μύρον пахнячый посвяченый олай* — помазаня зоз посвяченым олайом,  або **миропомазаня** — христианска тайна, в котрой окрещеный чоловѣк через слово Боже и помазаня миром достане ласку Божу Святого Духа, обы твердо вѣрив и жив, як учить вѣра.

Таинство миропомазаня у православных ся окончуе въедно з крещѣньом, а у католикох — по досягнутю вѣка 7–12 рокы (конфирмация).
В западной Церкви тайну миропомазаня подавать лем епископ, во восточной же Церкви може кождый священик, йерей.

Основны каноны, звязаны з тайнов мированя Католицка Церковь утвердила на Тридентском соборѣ. Протестантскы Церквы не поважують мированя за христианску тайну. 

## Жерела и одказы
* **[[Франтішек Крайняк|О. Франтішек Крайняк]]**: Малый грекокатолицькый катехізм про русинськы діти. — Пряшів: Русинська оброда, 1992.
* **[[Йоанн Кутка|О. Иоаннъ Кутка]]**: Катихисїсъ малый или наука православно-христїанская сокращенная во благочестное воспитанїе юношества дїецесїи Мункачовскїя, составленная въ Унгварѣ. — Будин, 1801.
* **Овсиенко Ф. Г.**: Конфирмация //Энциклопедия религий / Под ред. А.П. Забияко, А.Н. Красникова, Е.С. Элбакян. — М.: Академический Проект, Гаудеамус, 2008. — 1520 с. ( Академический Проект)  ( Гаудеамус)  Сс.&nbsp;691–692.
* **[[Юлиян Рамач]]** (ред.): Словнїк руского народного язика. Том І. А-Н.Филозофски факултет, Завод за културу войводянских Руснацох, Дружтво за руски язик, литературу и културу, Руске Слово: Нови Сад,  2017 

## Референции

Катеґорія:Христианскы тайны
Йерей

**Йерей**,  *Ιερέας жрець, духовна особа* — официална назва священика в Православной Церкви, котра прешла до христианской терминологии з античной обрядовости. в буквалной транслитерации. 

Йерей стоить на другой ступени церковной иерархии. В зачатку быв выбераный церковнов комунитов, а так посвященый епископом на служѣня той комунитѣ. Одколи христианство ся стало державнов религиов, поставлѣня йерейох на пост одкончуе лем епархиалный архиерей, без полагоджѣня з комунитов. По вывою церковно-административного апарата старшый йерей достав титул *протоиерей*. Йерей мать право подавати вшиткы христианскы тайны, окрем тайны священства.

## Жерела и одказы
* **Кірсенко М. В.**: Ієрей // Енциклопедія історії України : у 10 т. / редкол.: В. А. Смолій (голова) та ін. ; Інститут історії України НАН України. — К.: Наук. думка, 2005. — Т.&nbsp;3 : Е — Й. — 672 с.  —   С.&nbsp;420. Ієрей Одчитане 2020-06-10
* **Третьяков А. В.**: Иерей //Энциклопедия религий / Под ред. А.П. Забияко, А.Н. Красникова, Е.С. Элбакян. — М.: Академический Проект, Гаудеамус, 2008. — 1520 с. ( Академический Проект)  ( Гаудеамус)  С.&nbsp;480.

## Референции

Катеґорія:Хрістіанство
Катеґорія:Церковны титулы
Катеґорія:Духовенство
Архиерей

**Архиерей**,   *ἀρχι- старшый* +*Ιερέας йерей* — подля *Нового Завѣта*: синоним слова *первосвященик*, циже найстаршый священик; в ранньом христианстве, а од IV. стороча и православии — высша, третя (по дякови и йерейови) ступѣнь священства.

Подля титулу священослужителѣ ступѣни архиерея можуть ся одличовати и называти ся, напримѣр, епископами, архиепископами, митрополитами, патриархами, католикосами, папами.

## Жерела и одказы
* **Давыдов И. П.**: Архиерей //Энциклопедия религий / Под ред. А.П. Забияко, А.Н. Красникова, Е.С. Элбакян. — М.: Академический Проект, Гаудеамус, 2008. — 1520 с. ( Академический Проект)  ( Гаудеамус)  С.&nbsp;112.

## Референции

Катеґорія:Хрістіанство
Катеґорія:Церковны титулы
Катеґорія:Духовенство
Анекдота

**Анекдота**,  *άνέϗδοτοζ непубликованый* — курта забавна история о незначной але характерной пригодѣ, наймя зоз живота историчных особ, або остроумна, сатирична ци фиглярна росповѣдь з обсягу каждоденного живота або сполоченско-политичного.

## История
*Anecdota*  — таку назву мав тайный историчный твор византского писателя Прокопия Кесарийского, напрямованый против Юстиниана и обсяговавшый подробный опис манѣр и обычайох того часу. Англицкый лексикограф С.&nbsp;Джонсон в *Словнику англицкою языка* (1755) означив *анекдоту* як еще непубликовану тайну историю. Позднѣйше так зачали называти малы росповѣдны жанры гуморного характера (фабльо, фацеция, шванк) в западноевропской литературѣ.

## Днешность
В СССР анекдота политичного або историчного характера была способом психологичного одпору, а за ширѣня такых анекдот мож было трафити да арешту. Украинска фолклористика трактуе анекдоту як фолклорный жанер. 

## Жерела и одказы
* **Удод О. А.**: Анекдоти // Енциклопедія історії України: Т.&nbsp;1: А–В / Редкол.: В. А. Смолій (голова) та ін. НАН України. Інститут історії України. — К.: В-во "Наукова думка", 2003. — 688&nbsp;с.  C.&nbsp;89. Одчитане: 10.06.2020
* **Николюкин А. Н.** (ред.): Литературная энциклопедия терминов и понятий — Институт научной информации по общественным наукам — Москва: НПК «Интелвак», 2001   Сс.&nbsp;34–35. 

## Референции

Катеґорія:Литературны жанры
Катеґорія:Фолклор
Семюел Джонсон

**Семюел Джонсон**, на прозывку **Др. Джонсон**, *18. септембер 1709, Личфилд, Стаффордшир – †13. децембер 1784, Лондон — англицкый лексикограф, поет, писатель, литературный критик, една з найвекшых фигур в литературном и сполоченском животѣ XVIII. стороча.

## Биография
Семюел Джонсон увидѣв свѣт в родинѣ дробного торговця книгами. В тяжкой бѣдѣ, без жадной материалной або моралной помочи пробивав собѣ путь твердов роботов и завойовав вызнамне положѣня в литературѣ. 

Од малости терпѣв на скрофулозу ай иншы хвороты. В тых часах люде вѣрили, же дотык монарха лѣчить скрофулозу, и во вѣку 30 мѣсяци быв повезеный до Лондона, де достав «золотый дотык» кральовой, котрый носив до конця живота. Наслѣдовали далшы медицинскы операции, котры лишили на його твари и шии потворны рубцѣ; майже ослѣп на лѣве око и терпѣв на нервны тикы. Але быв силный, живый и, подля тогдышной моды, шпортово заложеный, любив ѣздецтво, пѣше ходжѣня, плаваня, а при том зостав и в старшом вѣку. Од року 1717 учив ся в середньой школѣ Личфилда, де главным методом наукы было битя. В року 1728 записав ся до Пемброк коледжа в Оксфордѣ, але в децембрѣ 1729 мусѣв лишити штудии, котры не мав з чого платити. В року 1731 умер му отець, лишивши му в наслѣдство ₤20. Пробовав роботу учителя, але неуспѣшно. В року 1735 оженив ся з Елизабет Портер, о 20 рокы старшов богатов вдовицьов, а так рѣшив материалны проблемы. Од року 1737 одышов до Лондона и заняв ся литературов, де досяг великого успѣху. В року 1765 достав честный титул *Доктор права* од Тринити-коледжа в Даблинѣ, а в року 1775 — Доктора цивилного права од Оксфордской универзиты. Погребеный во Вестминстерском опатствѣ.

## Творба
Поема Джонсона *Лондон*, написана в духу Ювенала. достала похвалу од найлѣпшого поета той добы, Александра Поупа. Дале Джонсон написав подарену биографию Ричарда Севиджа (1744), за чим быв повѣреный зоставлѣньом выкладового словника англицкого языка. Тота робота забрала му сѣм рокы, але принесла му славу и поправила його материалну ситуацию. Наперек тому, же в словникарствѣ не мав предходникох, и його словник быв первым в англицкой лексикографии, он доднесь не стратив свою вартость, маючи приблизно такый вызнам, як русскый словник Даля.

Далшов великов роботов Джонсона став ся десятьтомный *Животопис найвызнамнѣйшых англицкых поетох (The lives of the most eminent English poets, 1779—81)*, де автор выступать не лем як биограф, але и литературный критик.

## Жерела и одказы
*  
* **S. B.**: Джонсон С. // Литературная энциклопедия: В 11 т. — [М.], 1929—1939. Том 3. — [М.]: Изд-во Ком. Акад., 1930. — Стб. 251—252. Одчитане 2020-06-10 

## Референции

Катеґорія:Англоязычны писателе
Катеґорія:Поеты
Катеґорія:Лексикографы
Фабльо

**Фабльо́**, од  *fabliau, *множ.* fabliaux*, од  *fabula байка; повѣданко* — невеликый веселого характера стишок, типово зоз восьмискладовыма рядками, римованыма попарно, в середновѣкой французской литературѣ. 

## Походжѣня
Суть познаты около 150 фабльо. Вшиткы часово суть з добы од половкы XII. стороча до половкы XIV. стороча и переважно походять зоз  сѣверной Франции. Лем немногы фабльо суть чужоземного походжѣня, найчастѣйше же и тоты фабльо ся родили во Франции, за што свѣдчать историчны имена и подѣи, призначности зображеных манѣр тай инше. Из авторох фабльо мало котры суть познаты, такой вшиткы фабльо суть анонимны; их складовали вандровны музиканты и спѣвакы.

## Штил и обсяг
Штил фабльо — недзбайливый, вулгарный; в них голый натурализм, без жадной идеализации; образность, описы природы, фантастика в фабльо начисто хыблять. Завершѣньом фабльо было моралне поучѣня, котре даколи привязало ся чисто звонку, а сам обсяг фабльо барз часто указовав безмѣрный цинизм. Попри любовных пригод до сюжету фабльо входили еще, напримѣр, битангства злодѣйох, высмѣваня священикох и буржоа; а поставами могли быти и святы, ба и сам Бог — вшитко в том истом, характерном про фабльо тонѣ. Умѣлецка сторона фабльо стояла, вообще, низко: фабльо были обернены ку невыбагливой публицѣ або читателям. Авшак, не мож не зазначити характерну про фабльо быстроту дѣи и живость диалогох. Главный же вызнам фабльо в розвою литературы быв тот, же в них первый раз в середновѣку указав себе новый дух, веселе, виталне одношѣня ку свѣтови намѣсто средновѣкой сериозности або хмуравости.

## Жерела и одказы
* **Эйгес И. Р.**: Фабльо // Литературная энциклопедия: Словарь литературных терминов: В 2-х т. — М.; Л.: Изд-во Л. Д. Френкель, 1925. Т.&nbsp;2. П—Я. — Стб.&nbsp;995—996.

## Референции

Катеґорія:Литературны жанры
Фацеция

**Фацеция**,  *facetia фигля, ущипкованя* — жанер талианского повѣданка на подобу анекдоты, сформовавшый ся в XII. – XIII. сторочах и росширеный  меджи варощанами. В ренесанчной добѣ тоты сюжеты в руках скушеных писательох достали выцибрену и привабну форму, захранивши при том остроту обсягу. 

## Фацеция в литературѣ
Закладательом фацеции як литературного жанра поважують Поджо Браччолини; його зберька фацеций *Poggii Florentini Oratoris clarissimi facetiarum liber*, написана латинов меджи роками 1438 и 1452, была выдана в року 1470 и слPoggii Florentini Oratoris clarissimi facetiarum liberдом за ньов появило ся вельо наслѣдовань и перекладох до европскых языкох.

## Обсяг
Фацеции суть обычайно курты, остроумны, нерѣдко нескромны и вулгарно-натуралистичны; их темам часто суть близкы ку сатиричным и гуморным сюжетам и каждоденным историям, окреме популарны были сюжеты о зрадливой або труцовитой женѣ, о хытракови, што дѣлив едного когута меджи веце людми.

## Жерела и одказы
* **Державина О. А.**: Фацеция // Краткая литературная энциклопедия / Гл. ред. А. А. Сурков. — М.: Сов. энцикл., 1962—1978. Том&nbsp;7: «Советская Украина» — Флиаки. — 1972. — Стб.&nbsp;907—908.  Одчитане: 2020-06-11 
* **Ковалів Ю. І.**: Літературознавча енциклопедія: У двох томах. Том 2 / Авт.-уклад, Ю. І. Ковалів. — К: ВЦ «Академія», 2007. — 624 с. (Енциклопедія ерудита)   (Т.2) 

## Референции

Катеґорія:Литературны жанры
Шванк

**Шванк**,  *Schwank фигля* — невелике повѣданко, в зачатку вершоване, по часѣ и прозове, добывше широкой популарности в нѣмецкой литературѣ в XIII. – XVII. сторочах. 

## История
Первы шванкы появили ся в  IX. – X. сторочах по латинскы. Позднѣйше, в добѣ крижарскых выправ ся появили и нѣмецкоязычны.

## Обсяг
В основѣ шванка обычайно лежить хытре битангство. Забавляючи читателя, повѣданя нерѣдко обсягуе дидактичны и сатиричны тенденции. Шванк подобный французскому фабльо, даколи прямо опертый на ньому.

## См. тыж
* Анекдота
* Фабльо
* Фацеция

## Жерела и одказы
* **Пуришев Б. И.**: Шванк // Краткая литературная энциклопедия / Гл. ред. А. А. Сурков. — М.: Сов. энцикл., 1962—1978. Том&nbsp;8: Флобер – Яшпал. — 1975. — Стб.&nbsp;609–620.  Одчитане: 2020-06-11 
* **Ковалів Ю. І.**: Літературознавча енциклопедія: У двох томах. Том 2 / Авт.-уклад, Ю. І. Ковалів. — К: ВЦ «Академія», 2007. — 624 с. (Енциклопедія ерудита)   (Т.2) 

## Референции

Катеґорія:Литературны жанры
Ниша

**Ниша**,  *niche; nicher вити гнѣздо* або  *Nische* од  *nīdus гнѣздо* — заглублѣня в стѣнѣ або пилонѣ про умѣщѣня статуи або объекта велебности.

Заглублѣня нишы мать силный рельеф, до половкы ширины нишы. Подля формы нишы звыкли быти простокутны або полукруглы в основѣ, а горѣ тыж годны быти завершены прямокутнов, шпицатов або полукруглов склепѣтов.

Нишы ся широко поуживали в давноримской архитектурѣ як во внутри будов, так и на вонкашных мурах, а тыж в готичной и ренесанчной архитектурѣ.

## Жерела и одказы
* **Адамчик М. В.**: Архитектура. Краткий справочник — Минск: Харвест, 2004 
* **Энтони Уайт, Брюс Робертсон**: Архитектура, формы, конструкции, детали. Иллюстрированный справочник — Москва: АСТ Астрель, 2005  
* **Юсупов Э. С.**: Словарь терминов архитектуры. — Санкт-Петербург: Фонд «Ленинградская галерея», 1994 — 
* 

## Референции

Катеґорія:Архитектурны елементы
Пилон

**Пило́н**, од  *πυλών ворота, вход*:
* масивный стовп, опора, напримѣр, повалы, плафона, висячого моста;
* два стовпы, декоруючы ворота, вход;
* турньоподобны архитектурны конштрукции на двох боках входа до давных египетскых храмох .

Масивные носны муры мож вымѣнити рядами опор, котры мають форму вертикалного стержня и переносять статичну затяж на фундамент. Уже в ранный период истории обычным было поужитя деревяного стовпа, который и понынѣ служить як подпорка. В сучасности тот архитектурный елемент видиме в маштовых конштрукциях, в бетоновых стовпах, закрѣпленых во фундаментѣ, в опорах стрѣх або висячих мостох.  

В старовѣкых египетскых храмах монументалный входный портал мав форму двох притятых пирамид зоз входом меджи нима.

Пилоны тыж видиме в чисто декоративной функции яко масивны стовпы, котры стоять по боках парадных входох на територию сполоченскых инштитуций, паркох и т.&nbsp;п. В той функции они часто служать яко постамент про статуи або иншы умѣлецко-декоративны вытворы.

## Жерела и одказы
* **Грубе Г.-Р., Кучмар А.**: Путеводитель по архитектурным формам /Пер. с нем. М.В. Алешечкиной. —2-е изд., репринт —М.: Стройиздат, 2003. —216 с: ил. —Перевод, изд.: G.-R. Grube, A. Kutschmar. Bauformen von der Románik bis zur Gegenwart. 
* **Энтони Уайт, Брюс Робертсон**: Архитектура, формы, конструкции, детали. Иллюстрированный справочник — Москва: АСТ Астрель, 2005  
* **Юсупов Э. С.**: Словарь терминов архитектуры. — Санкт-Петербург: Фонд «Ленинградская галерея», 1994 — 

## Референции

Катеґорія:Архитектурны елементы
Романска архитектура

**Романска архитектура** (од   *„римский*“)&nbsp;— штил, котрый ся сформовав в Западной и Середньой Европѣ в добѣ меджи роками 1000 а 1150, а пак ся вывинув в готичный. Окрем архитектуры ся указав во скулптурѣ и малярствѣ 

## История
Росцвѣт романского штила припав на рокы 1075–1125 во Франции, Италии, Англии и германскых землях. Вывинув ся наслѣдком великого росширѣня монашества в X.&nbsp;– XI.&nbsp;сторочах, коли Европа первый раз обновила политичну стабилность по падѣ Римской империи. Даскельо великых монашых чинох взникли в той добѣ и зачали ся скоро росширяти, закладуючи церквы на вшиткой територии Западной Европы. Тоты церквы мусѣли быти векшы, неж были дотогдышны, жебы вмѣстити выросле число священикох и монахох и доступ паломникам.

В добѣ ранного середновѣку монастырѣ были центрами духовного и културного живота, а маестатны епископскы катедралы были и презентациов кральовской влады. Векшина будов романского штила, котры ся захранили доднесь суть церквы.

## Елементы штила
Меджи елементами римско-античной архитектуры найвыразнѣйше ся указуе облюбеность, давана полукруглым аркам при перекрытю векшых роспонох. Архитектурны ставбы романского штила суть масивны геометричны объемы, великы плохы мурох прорѣзаны маленькыми окнами, орнамент поуживаный лем зрѣдка. В култовом и мирянском ставбарствѣ облюбенов формов была турня.

Меджи новотами мож видѣти символику плана церквы во формѣ креста, набиваны и ребристы склепѣты.

Але основный знак романской архитектуры&nbsp;— здалость про оборону: независимо од назначѣня будовы, тяжкыма, закрытыма, масивныма формами подобна она змоцненому замкови, готовому ку обложѣню. 

## Скулптура и малярство
В скулптурѣ, котра декоровала фасады, порталы, капители, во фресках переважать религийна догматичность, скованый плоскостный характер композиции, условность фигур.

## Жерела и одказы
* **Адамчик М. В.**: Архитектура. Краткий справочник — Минск: Харвест, 2004 
* **Грубе Г.-Р., Кучмар А.**: Путеводитель по архитектурным формам /Пер. с нем. М.В. Алешечкиной. —2-е изд., репринт —М.: Стройиздат, 2003. —216 с: ил. —Перевод, изд.: G.-R. Grube, A. Kutschmar. Bauformen von der Románik bis zur Gegenwart. 
* **Энтони Уайт, Брюс Робертсон**: Архитектура, формы, конструкции, детали. Иллюстрированный справочник — Москва: АСТ Астрель, 2005 
* **Юсупов Э. С.**: Словарь терминов архитектуры. — Санкт-Петербург: Фонд «Ленинградская галерея», 1994 — 

## Референции

Катеґорія:Архитектурны штилы
Радниця

**Радниця**,  *Rathaus* — дом городской рады, органа самоуправы комуниты; указна будова, обычайно на главной площади города, часто ся завершала вецештоковов турньов.

Инша назва: **варошскый дом**,   *városháza*.

## Жерела и одказы
* **Рамач Ю.** (редактор): Словнїк руского народного язика. Том І А–Н; Том ІІ О–Я — Нови Сад: Филозофски факултет, Завод за културу войводянских Руснацох, Дружтво за руски язик, литературу и културу, Руске слово, 2017.
* **Юсупов Э. С.**: Словарь терминов архитектуры. — Санкт-Петербург: Фонд «Ленинградская галерея», 1994 — 

## Референции

Катеґорія:Владны будовы
Антиген

**Антиген** — субстанция, котру организм одмѣтуе яко чужородну, котра в организмѣ выволуе шпецифичу имунну
одповѣдь: вытворѣня шпецифичных антитѣл и вывой имуниты.

Антигены годны взаимодѣяти з бунками имунной системы и антитѣлами. Достаня ся антигенох.до организму може або выволати формованя имунитету, або настаня стану имунной толерантности, або
алергию. Властности антигенох мають макромолекулы: протеины, полисахариды и др. 

Термин *антиген* може быти поужитый ай ку цѣлым органам (при трансплантации), ростлинным и животинскым бункам, бактериям, вирусам и др.

Выяснѣня видовой або груповой припадности антигенох потребне в припадах диагностикы инфекчных хворот, при переливаню кровли, пересадках органох и тканив, идентификации биологичного материала в судовой медицинѣ и т.&nbsp;п. Антигены ся поуживають при выпрацованю вакцин и серумох.

## Жерела и одказы
* **Прохоров А. М.** (гл. ред.): Большой энциклопедический словарь. — Москва: Советская энциклопедия, 1993. — 1630 с.  
* **Тимченко А. Д.** Краткий медико-биологический словарь. Киев. Вища школа. 1988.  

## Референции

Катеґорія:Имунология
Катеґорія:Генетика
Антитѣла

**Антитѣла** суть протеины кровной плазмы (глобулины), котры взникають як реакция организма на появлѣня ся антигенох (бактерий, вирусох, токсинох и др.), звязують их, забранюючи вывин вельох инфекчных хворот.

Антитѣла, котры суть в имунных серумах можуть быти выхоснованы на продукцию вакцин.

При дакотрых патологиях в организмѣ ся появляють антитѣла ку властным антигенам, што веде ку порухам розличных органох.

## Жерела и одказы
* **Прохоров А. М.** (гл. ред.): Большой энциклопедический словарь. — Москва: Советская энциклопедия, 1993. — 1630 с.  
* **Тимченко А. Д.** Краткий медико-биологический словарь. Киев. Вища школа. 1988.  

## Референции

Катеґорія:Гематология
Катеґорія:Имунология
Еритроцит

**Еритроцит**  *έρυθρός- червеный* + *κύτος кожа* —  безядровы бункы кровли звѣрят и чоловѣка, обсягуючы гемоглобин.

Еритроциты мають в организмѣ за найважнѣйшу функцию — перенос оксигена од плюц ку тканивам и
карбон-диоксида од тканив ку органам дыханя. Еритроциты ся творять в хребтовой мозговинѣ. В 1&nbsp;мм3 кровли здорового чоловѣка ся находить 3,9&nbsp;—&nbsp;5,0 &nbsp;млн. еритроцитох.

## Жерела и одказы
* **Henry George Liddell, D.D. and Robert Scott, D.D.** A Greek-English Lexicon. Eighth edition. American Book Company. New York, Chicago, Cincinnati.  
* **Прохоров А. М. **(гл. ред.): Большой энциклопедический словарь — Москва: Советская энциклопедия, 1993. — 1630 с.  

## Референции

Катеґорія:Кардиоваскуларна система
Катеґорія:Гематология
Кровна плазма

**Кровна плазма** — текуча часть кровли.

Кровна плазма переносить функчны елементы кровли: еритроциты, левкоциты, тромбоциты.
Змѣны в зложѣню кровной плазмы мають вызнам про диагностику вецерых хворот: ревма, цукровка и др. Кровна плазма служить на приготовлѣня лѣкарскых препаратох: албумина,  фибриногена, гама-глобулина.

Кровна плазма соломяно-жовта, чинить 46-65% объема кровли. Плазма обсягуе около 90% воды и около 7% розличных протеинох (з котрых албуминох понад 50% вшиткых протеинох плазмы). Реакция кровной плазмы алкалична: рН 7,4 про артериалну и 7,34  про венозну.

## Жерела и одказы
* **Воробьёв А. И., Смирнов А. Н.** КРОВЬ // Большая российская энциклопедия. Том 16. Москва, 2010, стр. 86 Оправлене: 2016. Одчитане: 16.06.2020 
* **Прохоров А. М. **(гл. ред.): Большой энциклопедический словарь — Москва: Советская энциклопедия, 1993. — 1630 с.  

## Референции

Катеґорія:Гематология
Катеґорія:Кардиоваскуларна система
Групы кровли

**Групы кровли** — имуногенетичны знакы кровли у индивидох едного биологичного вида. Индивиды з еднов групов кровли одличують ся од индивидох з иншов притомностьов або абсенциов у них означеных антигенох в еритроцитах и антитѣл в кровной плазмѣ.

Група кровли дасть ся вызначити подля реакции аглутинации (злѣплѣня еритроцитох). Групы кровли суть у майже вшиткых теплокровных. У людей суть четыри групы кровли. Група кровли ся формуе в ранном периодѣ ембрионалного вывоя. Переливаня кровли ся чинить з оглядом на компатибилность груп крови донора и реципиента. Кровь звѣрины, независимо от ей груповой належности, незлучителна с кровльов чоловѣка.

## Система AB0

Система четырьох груп крови (A, B, AB, 0), принята в сучасности в медицинѣ, была объявлена в року 1901 Карлом Ландштайнером, котрый найшов, же на еритроцитах кровли може быти генетично наслѣдованый толерованый антиген типа A,  або B, або не быти ниякый. Так и были названы такы групы кровли: A, B, 0 — а сама система AB0. Одповѣдно, в кровной плазмѣ тых трьох груп суть антитѣла: анти-B (в групѣ A), анти-A (в групѣ B) або и обое нараз (в групѣ 0). О рок за тым была обявлена четверта група AB, котра мать на еритроцитах генетично наслѣдованы оба антигены  A и B, а не мать жадны антитѣла в кровной плазмѣ.

## Резус-фактор

В року 1940 Карл Ландштайнер и Александер Винер объявили еще еден антиген, котрый засадно вплывать на можность переливаня кровли. Быв он выявленый у лабораторной малфы вида *Macacus Rhesus* и названый резус-фактором. Люде ся дѣлять на двѣ групы: резус-позитивны (около 85% людей) и резус-негативны (около 15% людей), подля того, ци мають, або не мають тот антиген. При переливаню резус-негативным особам резус-позитивной кровли, або кедь резус-негативна тяготна жена мать резус-позитивный плод, можуть настати имунны компликации (гемолитична хворота новородженых и др,). В том припадѣ, жебы ся вываровати компликациям, женѣ инектують антирезус-гамма-глобулин. Иншак при переливаню кровли мусить быти выбрана не лем одповѣдаюча група системы AB0, але и одповѣдаючый резус. 

## Жерела и одказы
* **Прохоров А. М.** (гл. ред.): Большой энциклопедический словарь. — Москва: Советская энциклопедия, 1993. — 1630 с.  
*  
*  

## Референции

Катеґорія:Здоровя і медіціна
Катеґорія:Гематология
Александер Винер

**Александер Соломон Винер**,  *Alexander Solomon Wiener*, *16. марец 1907, Ню Йорк, США – †6. новембер 1976, Ню Йорк, США — ведучый америцкый ученый в медицинскых науках (судова медицина, серология, имуногенетика), объявитель (з Карлом Ландштайнером) резус-фактора. 

## Живот и робота
Александер Соломон Винер быв сыном Джорджа Винера, адвоката, имигранта из России (1903), и його жены Молли (Цукерман) Винер. Закончив середню школу в Бруклинѣ (1922). Быв одареный математик и достав штипендию на штудии математикы в Корнелловой универзитѣ, але перейшов на биологию и зыскав ступень бакаларя биологии (1926). Штудировав медицину в Лонг-Айлендском медицинском коледжу и достав званя доктора медицины (1930).

Уже яко штудент медицины брав участь в изгледованях груп кровли в Бруклинской еврейской болницѣ, а пак там працовав до конця свойой професионалной карьеры. Мав тыж приватну практику. Од року 1938 сполупрацовник катедры судовой медицины на Штатной универзитѣ Ню Йорка, од року 1968 професор медицинской факулты. Од 1930-х рокох сполупрацовник офиса судово-медицинской експертизы Ню Йорка. В року 1932 ся оженив з Гертрудов Родман, з котров мав двох дѣвок, Джейн и Барбару.

В року 1946 достав (з Карлом Ландштайнером и Филипом Левином) награду Алберта Ласкера за клиничны медицинскы выгледованя. Умер на левкемию 6. новембра 1976 в Ню Йорку.

## Жерела и одказы
* 
* 

## Референции

Катеґорія:Медици
Катеґорія:Имунологы
Катеґорія:Персоналии 20. стороча